ลุยซีเนียร์คอมเพล็กซ์
กรมธนารักษ์เตรียมเสนอ ครม. ทำบ้านผู้สูงอายุเดือน ก.พ.นี้ จับมือโรงพยาบาลรามาฯ เริ่มที่สมุทรปราการโครงการแรก
28 ม.ค. 2560

กรมธนารักษ์เตรียมเสนอ ครม. ทำบ้านผู้สูงอายุเดือน ก.พ.นี้ จับมือโรงพยาบาลรามาฯ เริ่มที่สมุทรปราการโครงการแรก
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์ได้ร่วมลงนามมหาวิทยาลัยมหิดล และโรงพยาบาลรามาธิบดี ในการทำโครงการศูนย์ที่พักอาศัยสำหรับผู้สูงอายุแบบครบวงจร หรือซีเนียร์ คอมเพล็กซ์ พื้นที่ราชพัสดุ อ.บางพลี จ.สมุทรปราการ พื้นที่ 72 ไร่ แบ่งเป็น 3 โซน โซนแรกเป็นห้องชุดขนาด 30-55 ตารางเมตร สร้างเป็นที่พักอาศัยของผู้สูงอายุ 1,000 ยูนิต ซึ่งกรมธนารักษ์เตรียมเสนอขอมติคณะรัฐมนตรี (ครม.) เดือน ก.พ.นี้ เพื่ออนุมัติให้เอกชนประกวดแบบก่อสร้าง คาดว่าใช้เวลาก่อสร้างกว่า 2 ปี จึงแล้วเสร็จ
ทั้งนี้ ราคาบ้านยังอยู่ระหว่างรอแบบที่เอกชนจะเสนอมา มีเงื่อนไขให้ผู้สูงอายุที่มีอายุ 55 ปีขึ้นไป สามารถอยู่ได้ 30 ปี กรณีเสียชีวิตก่อนต้องขายบ้านคืนโรงพยาบาลในราคาที่มีส่วนลดเช่น ถ้าอยู่ไป 10 ปี เหลือเวลาอีก 20 ปี ราคาบ้านที่จะขายคืนโรงพยาบาลจะได้น้อยกว่าที่ซื้อครั้งแรก เพราะถือว่าอยู่มาก่อนแล้ว ซึ่งโรงพยาบาลจะนำมาปรับปรุงและเปิดขายให้ผู้สูงอายุราย ต่อไปได้อาศัยอยู่ต่อ ทั้งนี้ ผู้อาศัยจะต้องเสียค่าส่วนกลางที่เป็นหน่วยพยาบาล การใช้พื้นที่สันทนาการอื่นๆ อีกเดือนละไม่น้อยกว่า 1 หมื่นบาท
สำหรับโซนที่ 2 และ 3 เป็นโซนสำหรับดูแลผู้สูงอายุที่ต้องการความช่วยเหลือ และส่วนของโรงพยาบาลที่มีอุปกรณ์ทางการแพทย์ในการดูแลผู้สูงอายุ จะใช้งบของโรงพยาบาลรามาฯ มาสนับสนุน ใช้เวลาก่อสร้าง 3-4 ปี
"โครงการนี้แบ่งเป็น 3 ส่วน ผู้สูงอายุที่ดูแลตัวเองได้จะอยู่โซนแรก แต่พอเริ่มดูแลตัวเองไม่ได้ ต้องย้ายไปอยู่โซนที่มีบุคลากรทางการแพทย์ จนถึง ผู้สูงอายุระยะสุดท้ายจะมีการดูแล ภายใต้คอนเซ็ปต์ อยู่สบาย ตายสงบ งบไม่บาน" นายจักรกฤศฏิ์ กล่าว
นอกจากนี้ กรมธนารักษ์จะดำเนินโครงการสร้างที่พักอาศัยสำหรับผู้สูงอายุในอีก 4 พื้นที่ คือ จ.ชลบุรี นครนายก เชียงราย และเชียงใหม่ โดยจะคิดค่าเช่าตามหลักประชารัฐ คือ ตารางวาละ 1 บาท/เดือน ค่าธรรมเนียมการจัดให้เช่า 2 เท่าของค่าเช่า 1 ปี ยกเว้น จ.เชียงใหม่ จะกำหนดตามระเบียบกระทรวงการคลัง